  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Можгаысь 10 номеро школалэн интывылаз физкультурая но тазалыкез кыдатонъя огъет усьтӥзы. Сое лэсьтыны кичӧлтонэн Удмуртилэн тӧроезлы Александр Бречаловлы генерал-полковник, Удмуртилэн но Можгалэн дано кунмуртэз Сергей Маев вазиськиз. Со сярысь элькун тӧролэн но кивалтэтлэн пресс-службазы ивортӥз. « Карын спорт объектъёс уг тырмо. Нош Можгалан кужмо хоккеистъёс, баскетболистъёс, нюръяськисьёс, туж усто тренеръёс. Калыклы матын интыяськем инфрасӧзнэт эшшо но бадӟым азинсконъёс басьтыны луонлык сётоз » Александр Бречалов, Удмуртилэн тӧроез Огъетэз усьтон азьын пӧртэм секциосысь нылпиос быгатонлыкъёссэс возьматӥзы. Бӧрысь ӵошатсконъёс но волейболъя турнир ортчизы. Спорт огъетлэн быдӟалаез 1 сюрс 180 квадрат метр. Отын выжез резинаен шобыртӥзы, дӥсез воштон висъетъёс, тренеръёслы кабинет, эм висъет лэсьтӥзы. Татын капчи атлетикаяч, баскетболъя, волейболъя, футболъя, нюръяськонъя занятиос, кар турниръёс ортчылозы. Огъетын одӥг дыре ог 100 пала адями спортэн вырырыны быгатоз. Оглом вить ар ӵоже Удмуртиын 15 спорт огъетъёс пуктӥзы. Тодэ вайытом, Ижысь Ленин ёросын «Локомотив» стадионын физкультурая но тазалыкез юнматонъя огъет пукто, 16 номеро школаын стадионэз коньывуон пумозь усьтозы. Карысь вачепумит нюръяськон дворец пуктон интые капсула понӥзы. Тегъёс: Спорт нылпиос Можга Удмуртия  